Aage Frandsen (SF), 2003-04-03:
Det var helt ventet, at rapporterne fra Danske Bank og PricewaterhouseCoopers om privatisering af TV 2 havde et indhold, som gjorde, at kulturministeren kunne sige, at medieforliget kunne bære, med henblik på at TV 2 kunne sælges.
For jeg vil sige, at selvfølgelig kan TV 2 sælges.
Det, vi diskuterer, er, hvilke risici der er for, at det TV 2, vi har i dag, kan blive mere afhængigt af markedet, mere afhængigt af reklamekroner, og om det så har en konsekvens
for indholdet
Vi har tidligere i dag hørt oplistet typer af udsendelser.
Der er også andre udsendelser - nu skal vi jo også yde TV 2 retfærdighed - end de udsendelser, som hr. Jens Rohde oplistede.
Men det, som jo er risikoen, er, at den type udsendelser, som er til et mindre bredt publikum, vil blive færre, og at man vil tænke på, hvad det er for et publikum, som også er købedygtigt.
Det er ikke nødvendigvis, at man skal have mange seere, men man skal have de rigtige seere, som er et købedygtigt publikum, og som der er reklamekroner i.
Det er dér, der så er en risiko for, at TV 2's indhold bliver presset i en bestemt retning, og at vi så får mere af det samme.
Der er ikke tale om, at man får monopol.
Det er et dårligt udtryk at bruge, at fordi de private fylder mere, så er det et monopol.
Men man kan skelne mellem, at der er nogle, der sender noget ud, og det kan være udtryk for monopol, hvis det er et statsmonopol, som vi har haft det tidligere for tv's og radios vedkommende, men man kan også tale om, at godt nok er der mange udbydere, men de sender det samme, for de sender på de samme vilkår.
Og det er den risiko, vi føler der kan være for TV 2's vedkommende i fremtiden.
På indeværende tidspunkt er der jo ingen, der kan sige præcis, hvad det vil ende med.
Vi kan have vores forskellige holdninger - frygt eller forhåbninger.
Når man fra regeringens side stiller en bestemt public service-kontrakt op, som på papiret ser godt ud, må vi sige, at uanset kontrakter, også tidligere for TV 2's vedkommende, som har været ens for DR's og TV 2's vedkommende, så bevæger man sig, når man kommer under pres, med hensyn til indholdet.
For man kan jo aldrig skrive det så firkantet, at man sikrer sig imod, at der sker nogle ændringer, fordi der også skal være den der sikkerhed for, at man også kan bevæge sig inden for en vis margin.
Så er det fremført, at TV 2 i fremtiden vil kunne klare sig endnu bedre, for så kan man have andre tjenester og sådan noget.
Der vil vores svar være: Ja, men man kunne jo da også godt i det nuværende system som en selvejende institution gøre det endnu mere selvstændigt, uden at man siger, at man bliver underkastet markedet.
Jamen det er jo klart, at vi ikke bare kan sige, at pengene nok kommer ind alligevel.
Nej, vi er villige til at se på licensen.
Den licensnedsættelse, som de nuværende forligspartier har fastsat, har vi ikke ønsket.
Så det indrømmer vi blankt.
Med hensyn til digitaliseringen synes jeg, det er interessant med meldingerne, der er kommet, for hvis det virkelig er regeringens opfattelse nu - og det er ikke en viden, jeg har i forhold til, om det teknisk er umuligt at forestille sig, at man kan lave en digitalisering om nogle år - men hvis man har den forudsætning i regeringen, at det kan man ikke få, skal vi selvfølgelig bruge den tomme frekvens, den ledige frekvens.
Så kan der være nogle tekniske vanskeligheder i en overgangsperiode, det kan også være, at det koster nogle penge, men vi kan ikke byde den danske befolkning, at vi har en tom frekvensmulighed, som ikke udnyttes i adskillige år.
Omvendt er der også en kæmpestor risiko for, at så får vi det aldrig.
Så det er altså en balancegang i den forbindelse.
Men hvis regeringens melding er - og det vil vi bore nærmere i ved en senere lejlighed - at vi ikke får en digitalisering på jordnettet i de første mange år, så er vores svar: Så se omgående at få DR 2 ned på jorden. Vi havde ikke regnet med, at denne her debat bevægede ret meget.
Det er formentlig sidste lejlighed, vi har; ministeren har godt nok sagt, at lovforslaget formelt er fremsat, jeg tror ikke, det ligger i boksen endnu, men jeg vil alligevel sige til ministeren - det er sidste øjeblik, det er nok for sent - at der er et gammelt ord, der siger: Den, der overvinder sig selv, er større end den, der indtager en stad.
Bare ministeren kunne overvinde sig selv.